郭蔭庶

郭蔭庶係香港前警務人員，做過香港警務處副處長。

佢嘅孖生細佬郭蔭庸係高級助理處長，主管行動處，係警隊中少數同樣擔任要職嘅兄弟。

早年經歷 
郭蔭庶出身自單親家庭，同爸爸加上其餘四名家人喺徙置區生活。佢曾經就讀中華基督教會蒙民偉書院，之後喺香港理工學院攞到文憑。

郭喺1987年加入政府，先後做過入境事務處同埋民航處，1990年成為警務處督察，喺同期嘅學員入面，佢獲頒施禮榮盾、榮譽警棍同埋警務處長證書。佢2002年升咗做警司，去到2019年3月接任為警務處副處長。

學歷方面，佢持有英國倫敦大學國王學院國際安全及戰略碩士學位。

爭議 
喺《港版國安法》未經香港立法會被北京單方面落實之後，由於佢嘅工作涉及國安法嘅執行，逃犯條例爭議期間又曾經喺聯合國發言指責別有用心者抹黑警隊，所以得到一啲傳媒嘅關注，但佢嘅言論亦引來一啲爭議。

關於逃犯條例爭議嘅表現 
喺香港逃犯條例爭議入面，反修例運動期間嘅警察濫權受到唔少人嘅關注，當中除咗示威者有所批評之外，仲包括一啲國際組織。而示威者五大訴求其中之一，就係成立獨立調查委員會，追究警隊濫權。

不過，郭蔭庶就喺2020年3月，喺聯合國人權理事會會議發言，並坐喺中國發言人嘅位置，話香港警察係用緊合理武力嘅權力，警察係別無選擇，又話只要有人犯法，警隊就會拉佢哋。有部份親民主派嘅媒體就批評佢企圖美化香港警察嘅暴力行徑，而且對於元朗恐怖襲擊等針對反修例人士嘅行動，就選擇性失明同執法。

另外，喺一啲同逃犯條例爭議相關嘅檢控入面，唔少警察去到法庭嗰陣，都被法官批評，佢哋嘅供詞同現場影片或其他環境證供不符，甚至被質疑證供唔可信、毫無邏輯可言。但郭蔭庶喺2021年4月接受《彭博》訪問嘅時候話，係辯方律師嘅把戲加上警員無經驗所致。

批評美國具侵略性基因 
2021年4月，佢接受《彭博》訪問嘅時候，曾經批評美國具激進侵略性基因，又話佢哋故意壓制中國嘅發展。佢又喺冇講證據嘅情況下，話香港過去兩年嘅社會動盪，都係美國嘅盤算，先至迫到北京插手香港事務。

拒絕說明乜嘢行為違反國安法 
2021年4月，佢接受《彭博》訪問嘅時候，被問到乜嘢行為違反國安法，但佢拒絕說明，只係籠統叫人唔好以身試法，又恐嚇市民唔好觸碰紅線。

香港前警務人員